Document ID: 32011D0074

32011D0074
L 029/32
SLUŽBENI LIST EUROPSKE UNIJE
ODLUKA KOMISIJE
od 2. veljače 2011.
o izmjeni Odluke 2003/248/EZ u pogledu produljenja trajanja privremenih odstupanja od određenih odredaba Direktive Vijeća 2000/29/EZ u vezi s biljkama jagode (Fragaria L.), namijenjenih sadnji, osim sjemena, podrijetlom iz Argentine
(priopćena pod brojem dokumenta C(2011) 447)
(2011/74/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu Vijeća 2000/29/EZ od 8. svibnja 2000. o zaštitnim mjerama protiv unošenja u Zajednicu organizama štetnih za bilje ili biljne proizvode i protiv njihovog širenja unutar Zajednice (1), a posebno njezin članak 15. stavak 1.,
budući da:
(1)
Na temelju Direktive 2000/29/EZ, biljke jagode (Fragaria L.), namijenjene sadnji, osim sjemena, podrijetlom iz neeuropskih država, osim mediteranskih država, Australije, Novog Zelanda, Kanade i kontinentalnih saveznih država Sjedinjenih Američkih Država, načelno se ne smiju unijeti u Uniju. Međutim, ovom se Direktivom dozvoljavaju odstupanja od tog pravila, pod uvjetom da se utvrdi da ne postoji rizik od širenja štetnih organizama.
(2)
Odlukom Komisije 2003/248/EZ (2) odobrava se državama članicama predviđanje privremenih odstupanja od određenih odredaba Direktive 2000/29/EZ i na taj način dopuštanje uvoza biljaka jagoda (Fragaria L.), namijenjenih sadnji, osim sjemenja, podrijetlom iz Argentine.
(3)
Okolnosti koje opravdavaju odobrenje predviđeno u Odluci 2003/248/EZ i dalje su prisutne i nema novih informacija koje bi bile razlog za preispitivanje posebnih uvjeta.
(4)
Direktivom Komisije 2008/64/EZ (3) biljka Colletotrichum acutatum Simmonds uklonjena je iz točke (c) odjeljka II. dijela A Priloga II. Direktivi 2000/29/EZ. Stoga ovaj organizam ne bi više trebao biti uključen u Prilog Odluci 2003/248/EZ.
(5)
Na temelju iskustva stečenog primjenom Odluke 2003/248/EZ, primjereno je produljiti razdoblje važenja ovog odobrenja za 10 godina.
(6)
Odluku 2003/248/EZ treba stoga na odgovarajući način izmijeniti.
(7)
Mjere predviđene ovom Odlukom u skladu su s mišljenjem Stalnog odbora za biljno zdravstvo,
DONIJELA JE OVU ODLUKU:
Članak 1.
Odluka 2003/248/EZ mijenja se kako slijedi:
1.
Drugi stavak članka 1. Odluke 2003/248/EZ zamjenjuje se sljedećim:
„Odobrenje za predviđanje odstupanja, kako je predviđeno u stavku 1. (dalje u tekstu: ‚odobrenje’) podliježe, pored uvjeta utvrđenih u prilozima I., II. i IV. Direktivi 2000/29/EZ, uvjetima predviđenima u Prilogu ovoj Odluci i primjenjuje se samo na biljke koje se unose u Uniju u razdoblju od 1. lipnja do 30. rujna svake godine.”
2.
Umeće se sljedeći članak 3.a:
„Članak 3.a
Ova Odluka istječe 30. rujna 2020.”
3.
Druga alineja točke 1. podtočke (c) Priloga briše se.
Članak 2.
Ova je Odluka upućena državama članicama.
Sastavljeno u Bruxellesu 2. veljače 2011.

Labels: 17
3
6
18
15